DOICIMÉAD INMHEÁNACH OIBRE DE CHUID AN CHOIMISIÚIN ACHOIMRE FEIDHMIÚCHÁIN AR AN TUARASCÁIL AR AN MEASÚNÚ TIONCHAIR

A. An gá atá le beart ar leibhéal an Aontais

Cén fáth? Cén fhadhb a bhfuiltear ag díriú uirthi?

Tá scileanna agus oiliúint ríthábhachtach chun iomaíochas inbhuanaithe an Aontais a neartú, chun tacú leis an téarnamh ó phaindéim COVID-19 sa chaoi go gcruthófar poist agus chun aistriú digiteach agus aistriú glas a áirithiú a bheidh cothrom ó thaobh na sochaí de. Aithnítear an méid sin sa Phlean Gníomhaíochta um Cholún Eorpach na gCeart Sóisialta, plean ar fháiltigh an Chomhairle Eorpach roimhe, trí phríomhsprioc a leagan síos go mbeadh 60 % de na daoine fásta go léir i mbun oiliúna gach bliain faoi 2030.

Mar sin féin, bhí an ráta rannpháirtíochta san fhoghlaim aosach chomh íseal le 37.4 % in 2016 agus ní bhainfear amach an sprioc atá leagtha síos do 2030, má leanann na treochtaí a bhí ann le déanaí. Anuas air sin, ní hionann rannpháirtíocht daoine fásta san fhoghlaim ó Bhallstát agus ó ghrúpa go chéile, rud a chuireann le leochaileacht na ndaoine is lú rannpháirtíocht, ó tharla go bhfuil ag géarú ar na claochluithe ar mhargadh an tsaothair. Go príomha, dhá fhadhb is cúis leis gur íseal míchothrom atá rannpháirtíocht daoine fásta san fhoghlaim:

-ní fhaigheann daoine a ndóthain tacaíochta airgeadais don oiliúint. Den chuid is mó, is éard is cúis leis sin, leibhéal infheistíochta íseal, bearnaí maidir le grúpaí áirithe daoine fásta agus cineálacha áirithe oiliúna a chumhdach, constaicí ama i leith dul i mbun oiliúna agus ilroinnt tacaíochta, agus

-gan a ndóthain dreasachtaí ná inspreagtha a bheith ag daoine chun dul i mbun oiliúna. Baineann sé sin le heaspa feasachta na ndaoine maidir leis na scileanna a theastaíonn uathu, le heaspa trédhearcachta na dtairiscintí oiliúna, leis an éiginnteacht maidir le caighdeán agus le haitheantas na gclár oiliúna agus le heaspa oiriúnaithe na dtairiscintí atá ar fáil do riachtanais daoine aonair.

Cad leis a bhfuiltear ag súil ón tionscnamh seo?

Is é cuspóir ginearálta an tionscnaimh seo tacú le hathchóirithe sna Ballstáit chun daoine fásta a chumhachtú le dul i mbun oiliúna, ar mhaithe le rátaí rannpháirtíochta a mhéadú agus le bearnaí scileanna a laghdú. Mar sin, tacóidh an tionscnamh leis an gcuspóir atá ag an Aontas geilleagar sóisialta margaidh a chur chun cinn atá an-iomaíoch agus a bhfuil sé mar sprioc aige lánfhostaíocht agus dul chun cinn sóisialta a bhaint amach. Go sonrach, tá sé d’aidhm aige:

-na bearnaí atá sna córais tacaíochta a dhúnadh, ionas go mbeidh fáil ag na daoine fásta go léir ar thacaíocht oiliúna, lena n-áirítear tacaíocht d'aistriú ó phost amháin go post eile, cibé stádas a bhaineann leo ó thaobh lucht saothair nó gairme de;

-cur leis na dreasachtaí agus leis an inspreagadh atá ag daoine le hoiliúint a lorg. Is cuid den réimse leathan beart atá faoi scáth an Chláir Oibre Scileanna don Eoraip an tionscnamh seo.

Cad é an breisluach atá le beart a dhéanamh ar leibhéal an Aontais?

Tá údar ag an Aontas beart a dhéanamh, ós rud é gurb é cuspóir a bheartais lucht saothair oilte a bheith ann, mar teastaíonn gnólachtaí iomaíocha agus nuálaíocht uainn chun fás inbhuanaithe agus geilleagar athléimneach a bhaint amach, agus borradh ar bun faoin aistriú glas agus faoin aistriú digiteach. Cuideoidh tionscnamh an Aontais le hiarrachtaí na mBallstát agus déanfaidh sé iad a chomhordú agus dlús a chur leo trí dhea-chleachtais a roinnt agus cur chuige nuálach i dtaca le dúshláin choiteanna a chur chun cinn. Cothóidh sé an dearcadh gur acmhainn roinnte é lucht saothair oilte a bheith san Aontas, acmhainn ar féidir le gach páirtí leasmhar cur léi agus tarraingt uirthi. Is féidir go gcuirfidh an tionscnamh le caighdeán agus le trédhearcacht na margadh oiliúna ar fud an Aontais, rud a rachaidh chun sochair do dhaoine agus cuideachtaí ar an margadh singil agus a éascóidh an tsaorghluaiseacht.

B. Roghanna beartais

Cad iad na roghanna beartais reachtacha agus neamhreachtacha a breithníodh? An bhfuil rogha thosaíochta ann? Cén fáth?

Le linn an mheasúnaithe breithníodh roghanna beartais éagsúla maidir le teidlíochtaí oiliúna a chur ar fáil (dearbháin oiliúna nó cuntais phearsanta), maidir le méid an spriocghrúpa agus maidir le saoirse a bheith ag an duine aonair deiseanna oiliúna a roghnú.

Is é an rogha thosaíochta teidlíochtaí oiliúna i bhfoirm cuntas pearsanta a chur ar fáil do na daoine fásta go léir atá in aois oibre, ach méid na dteidlíochtaí a mhodhnú de réir riachtanais tacaíochta agus an deis a thabhairt do dhaoine aon chúrsa oiliúna a roghnú a ndéantar a chaighdeán, a ábharthacht ó thaobh mhargadh an tsaothair de agus a aitheantas a áirithiú trína chlárú i gclárlann phoiblí. Is éifeachtaí an rogha sin i leith cuspóirí an tionscnaimh a bhaint amach ar na cúiseanna seo a leanas:

-laghdóidh sí ar bhearnaí tacaíochta go cuimsitheach;

-déanfaidh sí inaistritheacht na dteidlíochtaí oiliúna a áirithiú; agus

-cuirfidh sí an oiliúint níos mó in oiriúint do riachtanais na ndaoine.